Proiect

PARLAMENTUL REPUBLICII MOLDOVA
L E G E

cu privire la migraţia de muncă

Parlamentul adoptă prezenta lege.

Capitolul I

DISPOZIŢII GENERALE

Articolul 1. Noţiuni principale

În sensul prezentei legi, se definesc următoarele noţiuni:

migraţia  de  muncă  (  deplasarea  benevolă  a  cetăţenilor  Republicii Moldova  peste  hotare,  precum  şi sosirea benevolă a cetăţenilor străini sau a apatrizilor pe  teritoriul  Republicii  Moldova,  cu  scopul de a desfăşura activitate provizorie de muncă;

lucrător imigrant  ( cetăţean străin sau apatrid autorizat să desfăşoare activitate provizorie de muncă pe teritoriul Republicii Moldova; 

lucrător emigrant ( cetăţean  al Republicii  Moldova, cu domiciliul stabil pe teritoriul Republicii Moldova, care s-a deplasat din propria dorinţă în altă ţară, cu scopul de a desfăşura activitate provizorie de muncă;

lucrător  detaşat  (   angajat al unei persoane juridice străine, cu sediul pe teritoriul unui alt stat, trimis să desfăşoare activitate de muncă în Republica Moldova, ori  angajat  calificat al unei persoane juridice străine, cu sediul pe teritoriul unui alt stat, trimis să desfăşoare  activitate de muncă la o reprezentanţă ori filială a sa, aflată pe teritoriul Republicii Moldova; 
lucrător sezonier ( cetăţean străin/cetăţean al Republicii Moldova sau apatrid angajat pe teritoriul Republicii Moldova/ altui stat în baza unui contract de muncă cu durată determinată sau la o muncă determinată, care se efectuează într-o perioadă concretă a anului calendaristic;
lucrător frontalier – cetăţean al unui stat care are frontieră comună cu Republica Moldova, încadrat în muncă în zona de frontieră pe teritoriul Republicii Moldova, şi cetăţean al Republicii Moldova, încadrat în muncă în zona de frontieră a statului cu frontieră comună cu Republica Moldova şi care se întoarce în fiecare zi sau cel puţin o dată pe săptămînă în teritoriul statului unde îşi are domiciliul stabil şi al cărui cetăţean este; 
intermediar străin ( persoană juridică, indiferent de forma de organizare juridică şi tipul de proprietate, învestită cu dreptul de intermediere şi recrutare a forţei de muncă străine;

contract de colaborare – acord încheiat între angajatorul sau intermediarul autorizat al unei părţi şi angajatorul sau intermediarul altei părţi contractante privind drepturile şi obligaţiile părţilor în vederea prestării serviciilor de selectare a forţei de muncă şi angajare în cîmpul muncii. 

Articolul 2. Obiectul de reglementare 

Prezenta lege reglementează desfăşurarea activităţii de muncă provizorie a lucrătorilor imigranţi, condiţiile de acordare, prelungire şi revocare a dreptului la muncă şi a dreptului de şedere provizorie în scop de muncă, precum şi condiţiile de angajare provizorie a cetăţenilor Republicii Moldova la muncă peste hotare. 

Articolul 3. Sfera de aplicare a prezentei legi

(1) Prevederile prezentei legi se extind asupra cetăţenilor străini şi apatrizilor, sosiţi pe teritoriul Republicii Moldova în scop de a desfăşura activitate provizorie de muncă, asupra persoanelor fizice  şi  juridice, indiferent de tipul de proprietate şi forma de organizare juridică, asupra autorităţilor administraţiei  publice,  asupra cetăţenilor  Republicii Moldova care  emigrează provizoriu peste  hotare în scopul angajării la muncă. 

(2) Sub  incidenţa  prezentei  legi  nu  cad  următoarele categorii de persoane:

a) personalul misiunilor diplomatice şi consulare, al organizaţiilor internaţionale acreditate în Republica Moldova şi membrii familiilor lor;

b) corespondenţii  şi  jurnaliştii străini acreditaţi în Republica Moldova;

c) oamenii de creaţie şi lucrătorii din cultură, sosiţi pentru o perioadă de scurtă durată (pînă la 90 zile);

d) lucrătorii liber-profesionişti (persoanele care exercită profesii libere);

e) marinarii;

f) persoanele plecate/sosite la studii sau perfecţionare;

g) cetăţenii străini şi apatrizii cu domiciliu permanent în Republica Moldova;

h) cetăţenii Republicii Moldova cu domiciliu permanent peste hotarele ţării;

i) deservenţii şi salariaţii cultelor religioase;

j) persoanele pentru care, conform tratatelor internaţionale la care Republica Moldova este parte, este stabilit un alt mod de angajare.

Capitolul II

IMIGRAREA LA MUNCĂ ÎN REPUBLICA MOLDOVA A  CETĂŢENILOR STRĂINI ŞI APATRIZILOR
Articolul 4. Condiţii de imigrare la muncă în Republica Moldova 

(1) Imigrarea la muncă în Republica Moldova a cetăţenilor străini şi/sau apatrizilor este posibilă în situaţia în care ocuparea locurilor de muncă vacante nu poate fi asigurată din resursele umane autohtone, în conformitate cu prevederile prezentei legi, ale altor acte normative, ale tratatelor internaţionale la care Republica Moldova este parte.

(2) Statul asigură, în conformitate cu Constituţia Republicii Moldova, cu prezenta lege şi tratatele internaţionale, la care Republica Moldova este parte, protecţia lucrătorilor migranţi fără nici un fel de discriminare pe principii de sex, rasă, culoare a pielii, limbă, convingeri religioase, opinii politice, origine naţională, etnică sau socială, naţionalitate, vîrstă, proprietate, poziţie economică, statut matrimonial sau alte principii.

(3) Cetăţenii străini şi apatrizii sosiţi la muncă în baza contractelor individuale de muncă pot fi angajaţi numai la un singur angajator şi pot ocupa exclusiv locurile de muncă vacante, înregistrate de către angajatorul respectiv la agenţia teritorială de ocupare a forţei de muncă (în continuare – agenţia teritorială).

(4) Sînt  angajaţi la muncă, în mod prioritar, specialişti de calificare înaltă şi/sau cei invitaţi de Guvern, la propunerea organelor centrale de specialitate ale administraţiei publice şi autorităţilor administraţiei publice locale.
(5) Cetăţenii străini şi apatrizii desfăşoară activitatea de muncă pe teritoriul Republicii Moldova în baza permisului de şedere provizorie în scop de muncă. 

(6) Evidenţa lucrătorilor imigranţi este ţinută de Agenţia Naţională pentru Ocuparea Forţei de Muncă (în continuare – Agenţia Naţională), în modul stabilit.
Articolul 5. Acordarea şi prelungirea  dreptului la muncă şi a dreptului de şedere provizorie în scop de muncă

(1) Dreptul la muncă  se acordă cetăţeanului străin/apatridului prin decizia privind acordarea dreptului la muncă, emisă de Agenţia Naţională. Dreptul de şedere provizorie în scop de muncă se acordă prin decizia privind acordarea dreptului de şedere provizorie în scop de muncă, emisă de Ministerul Afacerilor Interne.
(2) Decizia privind acordarea dreptului la muncă serveşte drept temei pentru eliberarea deciziei privind acordarea dreptului de şedere provizorie în scop de muncă. 

(3) Dreptul la muncă şi dreptul de şedere provizorie în scop de muncă se acordă următoarelor categorii de persoane:

a) lucrătorilor imigranţi;

b) lucrătorilor detaşaţi;

c) lucrătorilor sezonieri;

d) lucrătorilor imigranţi din domeniul sportului;
e) lucrătorilor frontalieri;

f) altor categorii prevăzute de acordurile bilaterale în domeniu semnate de Republica Moldova cu alte state.

(4) Dreptul la muncă  şi  dreptul de şedere provizorie în scop de muncă nu se  acordă  minorilor, imigranţilor înmatriculaţi  în  instituţiile  de  învăţămînt  din Republica Moldova pentru perioada de studii. 

(5) Dreptul la muncă şi dreptul de şedere provizorie în scop de muncă pot fi prelungite dacă au fost respectate condiţiile iniţiale de acordare.

(6) Dreptul la muncă şi dreptul de şedere provizorie în scop de muncă încetează din momentul adoptării deciziei privind revocarea dreptului la muncă şi respectiv a dreptului de şedere provizorie în scop de muncă sau expirării valabilităţii  sau anulării permisului de şedere provizorie în scop de muncă. 

(7) Pînă la expirarea valabilităţii permisului de şedere provizorie în scop de muncă cetăţeanul străin şi/sau apatridul poate solicita acordarea dreptului la muncă şi a dreptului de şedere provizorie în scop de muncă pentru încadrarea în muncă la un alt angajator, în condiţii generale.

Articolul 6. Depunerea actelor şi emiterea deciziilor
(1) Conducătorul întreprinderii/organizaţiei/ instituţiei sau reprezentantul legal al acestuia, împuternicit în conformitate cu legislaţia în vigoare, depune la Ministerul Afacerilor Interne, în două exemplare, actele prevăzute de prezenta lege în vederea acordării/prelungirii dreptului la muncă şi a dreptului de şedere provizorie în scop de muncă. 

(2) Agenţia Naţională examinează cererea privind acordarea/prelungirea dreptului la muncă şi în termen de pînă la 30 zile, emite decizia privind acordarea/prelungirea/refuzul dreptului la muncă şi o transmite, în modul stabilit, Ministerului Afacerilor Interne. 

(3) Ministerul Afacerilor Interne examinează cererea privind acordarea/prelungirea dreptului de şedere provizorie în scop de muncă şi, în baza deciziei privind acordarea/prelungirea/refuzul dreptului la muncă, emite decizia de acordare/prelungire/ refuz al dreptului de şedere provizorie în scop de muncă.

(4) Ministerul Dezvoltării Informaţionale, în baza deciziei privind acordarea dreptului la muncă şi a deciziei privind acordarea dreptului de şedere provizorie în scop de muncă, eliberează permisul de şedere provizorie în scop de muncă, în modul stabilit.

(5) Permisul de şedere provizorie în scop de muncă se prelungeşte pentru un nou termen în baza deciziei privind prelungirea dreptului la muncă şi a deciziei privind prelungirea dreptului de şedere provizorie în scop de muncă dacă au fost respectate condiţiile iniţiale de eliberare.                                                                                                                                                                                                                                                                                                                         
(6) Ministerul Afacerilor Interne va informa lunar Agenţia Naţională despre eliberarea/prelungirea/anularea permiselor de şedere provizorie în scop de muncă.

Articolul 7. Acordarea şi prelungirea dreptului la muncă  şi a dreptului de şedere provizorie în scop de muncă lucrătorilor imigranţi

(1) Pentru angajarea în  muncă a cetăţenilor străini şi apatrizilor în Republica Moldova, angajatorul este obligat să înregistreze oferta locurilor de muncă vacante la agenţia teritorială şi să plaseze un anunţ privind locurile vacante într-un ziar de circulaţie naţională, cu indicarea exactă a specialităţii solicitate şi a salariului oferit.
(2) Dacă, în termen de 15 zile, agenţia teritorială nu identifică cetăţenii Republicii Moldova care pot suplini locurile de muncă vacante declarate de către angajator, acesta din urmă se adresează la Agenţia Naţională. 
(3) Pentru invitarea cetăţenilor străini şi apatrizilor în Republica Moldova în scop de angajare la muncă, angajatorul este obligat să obţină la Agenţia Naţională avizul favorabil. 
(4) Pentru obţinerea avizului favorabil, angajatorul sau reprezentantul acestuia, împuternicit în conformitate cu legislaţia în vigoare, depune la Agenţia Naţională următoarele acte:

a) demersul cu privire la necesitatea invitării cetăţeanului străin;

b) înregistrarea ofertei locurilor de muncă vacante şi copia anunţului publicitar; 

c) copiile documentelor de constituire a întreprinderii/organizaţiei /instituţiei (certificatul de înregistrare, extrasul din Registrul de stat al întreprinderilor şi organizaţiilor);

d) proiectul contractului individual de muncă.  

(5) Agenţia Naţională examinează demersul angajatorului şi, în termen de pînă la 30 zile, emite decizia de eliberare sau de refuz al avizului favorabil.

(6) În cazul emiterii deciziei de refuz, Agenţia Naţională, în termen de 5 zile lucrătoare, informează în scris solicitantul, cu indicarea motivelor de refuz.  
(7) Avizul favorabil serveşte drept temei pentru obţinerea vizei cu termen lung de şedere în Republica Moldova la misiunile diplomatice şi consulare ale Republicii Moldova sau pentru obţinerea invitaţiei pentru cetăţenii ţărilor care obţin viza în baza invitaţiilor, eliberate de Ministerul Afacerilor Interne, în modul stabilit. 

(8) Angajatorul va informa potenţialul lucrător imigrant, pînă la sosirea acestuia în  Republica Moldova, despre condiţiile de retribuire a muncii, regimul de muncă şi de odihnă, asigurarea cu spaţiu locativ.     
(9) Pentru acordarea dreptului la muncă şi a dreptului de şedere provizorie în scop de muncă lucrătorului imigrant, angajatorul sau reprezentantul acestuia, împuternicit în conformitate cu legislaţia în vigoare, depune  următoarele documente:

a) demersul întreprinderii/organizaţiei/instituţiei adresat Agenţiei Naţio-nale privind acordarea dreptului la muncă şi demersul adresat Ministerului Afacerilor Interne privind acordarea dreptului de şedere în scop de muncă;

b) cererea-chestionar a lucrătorului imigrant;

c) copia avizului favorabil eliberat de Agenţia Naţională;

d) copiile documentelor de constituire a întreprinderii/ organiza-ţiei/instituţiei (certificat de înregistrare a întreprinderii, extrasul din Registrul de stat al întreprinderilor şi organizaţiilor, autorizaţia de activitate/licenţa, după caz);
e) actele ce confirmă activitatea întreprinderii (certificatul de la Inspectoratul Fiscal Principal de Stat privind lipsa restanţelor faţă de bugetul public naţional, copia raportului financiar pentru ultima perioadă de gestiune, dacă aceasta depăşeşte 3 luni); 

f) contractul individual de muncă;

g) copia actului de identitate naţional al cetăţeanului străin sau actul de identitate al apatridului, cu menţiunile corespunzătoare privind trecerea frontierei de stat, în conformitate cu legislaţia în vigoare; 

h) copia actului de studii sau altui document ce confirmă calificarea specialistului invitat la muncă, tradusă în limba de stat şi legalizată sau apostilată în condiţiile prevederilor Convenţiei cu privire la suprimarea cerinţei supralegalizării actelor oficiale străine;

i) certificatul medical de forma stabilită şi certificatul medical ce confirmă lipsa maladiei HIV/SIDA;

j) actul ce confirmă asigurarea cu spaţiu locativ pentru perioada solicitată (declaraţia proprietarului/ contract de locaţiune/contract de vînzare-cumpărare);

k) 2 fotografii recente (50×60 mm) color, pe un fon deschis şi uniform;

l) cazierul judiciar din ţara de origine, tradus în limba de stat şi legalizat sau apostilat în condiţiile prevederilor Convenţiei cu privire la suprimarea cerinţei supralegalizării actelor oficiale străine.

(10) Decizia privind acordarea dreptului la  muncă şi a dreptului de şedere în scop de muncă se emite în termen de pînă la 30 zile de la data înregistrării cererii pentru o perioadă de pînă la un an, cu posibilitatea prelungirii pe un nou termen.

(11) Acordarea dreptului la muncă şi a dreptului de şedere provizorie în scop de muncă pentru lucrătorii imigranţi din domeniul sportului se efectuează conform condiţiilor de imigrare la muncă şi de acordare a dreptului la muncă şi a dreptului de şedere provizorie în scop de muncă pentru lucrătorii imigranţi, fără avizul favorabil al Agenţiei Naţionale.

(12) În vederea prelungirii pentru un nou termen a dreptului la muncă şi a dreptului de şedere provizorie în scop de muncă, angajatorul sau reprezentantul acestuia, împuternicit în conformitate cu legislaţia în vigoare,  depune, cu 30 de zile înainte de expirarea termenului de valabilitate a permisului de şedere provizorie  în scop de muncă, următoarele documente: 

a) demersul întreprinderii/organizaţiei/instituţiei adresat Agenţiei Naţionale prin care se solicită prelungirea dreptului la muncă şi demersul adresat Ministerului Afacerilor Interne privind prelungirea dreptului de şedere în scop de muncă;

b) copia permisului de şedere provizorie în scop de muncă;

c) actele indicate la alineatul (9) al prezentului articol, cu excepţia actelor indicate la lit. a), b), h) şi l).

(13) Angajatorul va suporta cheltuielile pentru transportarea lucrătorului imigrant în ţara de origine în caz de accident de muncă sau deces.

Articolul 8. Acordarea şi prelungirea dreptului la muncă şi a dreptului de şedere provizorie în scop de muncă conducătorilor unităţilor economice

(1) Cetăţeanului străin/apatridului care a înfiinţat o întreprindere/ organizaţie/instituţie înregistrată în Republica Moldova, sau conducătorului acesteia i se acordă dreptul la muncă fără obţinerea avizului favorabil. 
(2) Pentru acordarea dreptului la muncă şi a dreptului de şedere provizorie în scop de muncă cetăţenilor străini/apatrizilor, specificaţi la alineatul (1), conducătorul sau reprezentantul acestuia, împuternicit în conformitate cu legislaţia în vigoare, depune  documentele specificate la articolul 7 alineatul  (9), cu excepţia actelor menţionate la  lit. c) şi h).
(3) Deciziile privind acordarea dreptului la  muncă şi a dreptului de şedere provizorie în scop de muncă se emit în termen de pînă la 30 zile de la data înregistrării cererii pentru o perioadă de pînă la un an, cu posibilitatea prelungirii pe un nou termen.

(4) Cetăţeanului străin/apatridului sau reprezentantului persoanei juridice străine, cu funcţia de administrator al întreprinderii, care a efectuat investiţii:
ce depăşesc 250 mii dolari SUA, i se acordă dreptul la muncă şi dreptul de şedere provizorie în scop de muncă pe un termen de pînă la 5 ani, cu posibilitatea prelungirii acestuia pe un nou termen, dar nu mai mare decît termenul de valabilitate al actului naţional de identitate;

ce depăşesc 100 mii dolari SUA, dar nu mai mult de 250 mii dolari SUA, i se acordă dreptul la muncă şi dreptul de şedere provizorie în scop de muncă pe un termen de pînă la 3 ani, cu posibilitatea prelungirii acestuia pe un nou termen;
de cel puţin 10 mii dolari SUA, dar nu depăşesc 100 mii dolari SUA, i se acordă dreptul la muncă şi dreptul de şedere provizorie în scop de muncă pentru un termen de pînă la 2 ani, cu posibilitatea prelungirii acestuia pe un nou termen.

(5) Pentru acordarea dreptului la muncă şi a dreptului de şedere provizorie în scop de muncă, cetăţeanul străin/apatridul, specificaţi la alineatul (4) sau reprezentantul acestuia, împuternicit în conformitate cu legislaţia în vigoare, depune documentele prevăzute la articolul 7 alineatul (9), cu excepţia documentelor indicate la lit. c), h) şi j).

(6) Deciziile privind acordarea dreptului la muncă şi a dreptului de şedere provizorie în scop de muncă pentru cetăţenii străini/apatrizi, specificaţi la alineatul (4) al prezentului articol se emit în termen de pînă la 15 zile lucrătoare de la data înregistrării cererii. 

(7) În vederea prelungirii dreptului la muncă şi a dreptului de şedere provizorie în scop de muncă pentru un nou termen a cetăţenilor străini/apatrizilor, specificaţi la alineatul (4), conducătorul sau reprezentantul acestuia, împuternicit în conformitate cu legislaţia în vigoare, depune în termen de pînă la 45 zile înainte de expirarea termenului de valabilitate a permisului de şedere provizorie în scop de muncă documentele menţionate la articolul 7 alineatul (12) al prezentului articol. 

(8) Agenţia Naţională examinează cererea de prelungire a dreptului la muncă şi, în termen de pînă la 30 de zile, emite decizia privind prelungirea/refuzul prelungirii dreptului la muncă. 

(9) Ministerul Afacerilor Interne examinează cererea de prelungire a dreptului de şedere provizorie în scop de muncă în termen de pînă la 30 de zile şi, în baza deciziei privind prelungirea/refuzul prelungirii dreptului la muncă, emite decizia privind prelungirea/refuzul prelungirii dreptului de şedere provizorie în scop de muncă.

Articolul 9. Acordarea şi prelungirea dreptului la muncă şi a dreptului de şedere provizorie în scop de muncă lucrătorilor detaşaţi

(1) Pentru invitarea la muncă a lucrătorilor detaşaţi, angajatorul din Republica Moldova (întreprindere/organizaţie/instituţie) este obligat să obţină de la Agenţia Naţională avizul favorabil pentru detaşare.

(2) Pentru obţinerea avizului favorabil pentru detaşare, angajatorul depune la Agenţia Naţională următoarele acte:
a) demersul argumentat cu privire la necesitatea detaşării cetăţeanului străin;

b) înregistrarea ofertei locurilor de muncă vacante; 

c) copiile documentelor de constituire a întreprinderii/organizaţiei /in-stituţiei (certificatul de înregistrare, extrasul din Registrul de stat al întreprinderilor şi organizaţiilor);
d) copia contractului de executare a lucrărilor şi/sau prestare a serviciilor, încheiat între persoana juridică din Republica Moldova şi persoana juridică din străinătate, tradusă în limba de stat, care  conţine următoarele:

clauza că lucrările vor fi îndeplinite de către lucrătorii detaşaţi;

condiţiile de detaşare;

specialităţile persoanelor detaşate;

numărul persoanelor detaşate.

(3) Agenţia Naţională examinează demersul angajatorului şi, în termen de pînă la 30 zile de la data înregistrării demersului, emite decizia de eliberare sau de refuz al avizului favorabil pentru detaşare.

(4) În cazul emiterii deciziei de refuz, Agenţia Naţională, în termen de 5 zile lucrătoare, informează solicitantul, cu indicarea motivelor de refuz.  
(5) Pentru acordarea dreptului la muncă şi a dreptului de şedere provizorie în scop de muncă lucrătorilor detaşaţi, conducătorul organizaţiei/instituţiei/întreprinderii din Republica Moldova sau reprezentantul acestuia, împuternicit în conformitate cu legislaţia în vigoare, depune următoarele documente:

a) copia avizului favorabil de detaşare;

b)  cererea-chestionar a lucrătorului detaşat;

c) demersul întreprinderii/instituţiei/organizaţiei privind acordarea dreptului la muncă adresat Agenţiei Naţionale şi a dreptului de şedere provizorie în scop de muncă adresat Ministerului Afacerilor Interne;  

d) copia contractului de executare a lucrărilor şi/sau prestare a serviciilor; 

e) copia actului de detaşare a lucrătorului, de la un angajator persoană juridică străină la un angajator persoană juridică din Republica Moldova, tradusă în limba de stat şi legalizată în modul stabilit;

f) actele specificate la lit. g), i), k) şi l) din alineatul (9) al articolului 7.

(6) Deciziile de acordare a dreptului la muncă şi a dreptului de şedere provizorie în scop de muncă pentru lucrătorii detaşaţi se emit, în termen de pînă la 30 de zile de la data înregistrării demersului pe durata contractului de detaşare, dar nu mai mare de un an.

(7) Dreptul la muncă şi dreptul de şedere provizorie în scop de muncă pentru lucrătorii detaşaţi se prelungeşte pe un nou termen, dacă au fost respectate condiţiile iniţiale de eliberare a deciziei, dar nu mai mare decît termenul prevăzut în contractul de executare a lucrărilor şi/sau de prestare a serviciilor.

(8) Pentru prelungirea dreptului la muncă şi a dreptului de şedere provizorie în scop de muncă lucrătorilor detaşaţi, solicitantul din Republica Moldova depune, cu 30 de zile înainte de expirarea termenului de valabilitate a permisului de şedere provizorie în scop de muncă, următoarele documentele:
a) demersul întreprinderii/organizaţiei/instituţiei adresat Agenţiei Naţionale prin care se solicită prelungirea dreptului la muncă şi demersul adresat Ministerului Afacerilor Interne privind prelungirea dreptului de şedere în scop de muncă;

b) copia permisului de şedere provizorie în scop de muncă;

c) actele specificate la alineatul (5) al prezentului articol, cu excepţia actelor menţionate la lit. b) şi c) al prezentului alineat.

 Articolul 10. Acordarea şi prelungirea dreptului la muncă şi a dreptului de şedere provizorie în scop de muncă lucrătorilor frontalieri şi sezonieri
(1) Activitatea de muncă în Republica Moldova a lucrătorilor frontalieri şi sezonieri se desfăşoară în baza condiţiilor generale de imigrare la muncă pentru lucrătorii imigranţi şi a acordurilor bilaterale la care Republica Moldova este parte.

(2) Pentru acordarea dreptului la muncă şi a dreptului de şedere provizorie în scop de muncă lucrătorilor frontalieri şi sezonieri, angajatorul  sau reprezentantul acestuia, împuternicit în conformitate cu legislaţia  în vigoare, depune  setul de documente prevăzute la articolul 7 alineatul (9). 
(3) Lucrătorilor sezonieri, sosiţi în Republica Moldova pe un termen ce depăşeşte 30 de zile, li se acordă dreptul la muncă şi dreptul de şedere provizorie în scop de muncă pentru  perioada solicitată, dar nu mai mare de 9 luni.
(4) Pentru prelungirea dreptului la muncă şi a dreptului de şedere provizorie în scop de muncă lucrătorilor frontalieri, angajatorul  depune, cu 30 de zile înainte de expirarea termenului de valabilitate a permisului de şedere provizorie în scop de muncă, setul de documente prevăzute la articolul 7 alineatul (12). 
Articolul 11. Refuzul acordării sau prelungirii dreptului la muncă şi a dreptului de şedere provizorie în scop de muncă 
(1) Solicitantului i se refuză acordarea sau prelungirea dreptului la muncă pe un nou termen  în condiţiile în care:

a) în urma verificării documentelor prezentate de solicitant, s-au constatat date neautentice;

b) la data depunerii cererii, nu sînt îndeplinite condiţiile prevăzute în alin.(1), (3) şi (4) la articolul 4;

c) documentele prezentate de solicitant au fost perfectate cu abateri de la normele stabilite;

d) solicitantul are restricţii privind imigrarea în Republica Moldova, în conformitate cu legislaţia în vigoare;

e) persoana juridică din Republica Moldova a fost lichidată sau este în proces de insolvabilitate.
(2) Decizia de refuz privind acordarea sau prelungirea dreptului la muncă pentru un nou termen se emite în termen de pînă la 30 zile de la data înregistrării documentelor şi se comunică solicitantului în scris, în termen de 5 zile lucrătoare, cu indicarea motivului de refuz.

(3) În cazul refuzului de acordare/prelungire a dreptului la muncă, în temeiul alineatului (1) lit. b) – lit. e), solicitantul poate depune o nouă cerere de acordare/prelungire a dreptului la muncă după înlăturarea cauzelor care au servit drept temei pentru adoptarea deciziei de refuz.

(4) În cazul refuzului de acordare/prelungire a dreptului la muncă, în temeiul alineatului (1) lit. a), solicitantul poate depune o nouă cerere de acordare/prelungire a dreptului la muncă nu mai devreme de expirarea termenului de un an din data adoptării deciziei de refuz. 

(5) Decizia de refuz privind acordarea/prelungirea dreptului de şedere provizorie în scop de muncă pentru un nou termen se emite în conformitate cu prevederile legislaţiei privind regimul străinilor.      

(6) Lucrătorii imigranţi sînt în drept să atace în instanţa de judecată deciziile de refuz privind acordarea/prelungirea dreptului la muncă şi a dreptului de şedere provizorie în scop de muncă, în conformitate cu legislaţia contenciosului administrativ.

Articolul 12. Revocarea  dreptului la muncă

(1)  Dreptul la muncă se revocă în condiţiile în care:

a) contractul de muncă a fost reziliat din motive justificabile;

b) a fost emisă decizia de reducere a termenului de şedere în scop de muncă;

c) în urma verificărilor efectuate şi/sau a sesizărilor primite de la autorităţile competente, s-a constatat că titularul nu mai îndeplineşte condiţiile în baza cărora i s-a acordat/prelungit dreptul la muncă;

d) la solicitarea titularului.

(2) Decizia de revocare a dreptului la muncă se adoptă în termen de 15 zile lucrătoare de la data stabilirii temeiului de revocare şi se comunică în scris titularului şi Ministerului Afacerilor Interne în termen de 5 zile lucrătoare, cu indicarea temeiurilor de revocare. 

(3) Revocarea dreptului la muncă serveşte drept temei pentru reducerea termenului de şedere şi anularea permisului de şedere provizorie în scop de muncă.
(4) Revocarea dreptului de şedere provizorie  în scop de  muncă se efectuează în conformitate cu legislaţia în vigoare.

(5) Pierderea, deteriorarea sau distrugerea permisului de şedere provizorie în scop de munca se declară la Ministerul Afacerilor Interne în termen de 3 zile de la data constatării.
(6) Permisul de şedere provizorie în scop de muncă expirat sau anulat se depune sau, după caz, se reţine la Ministerul Afacerilor Interne, însoţit, după caz, de cererea de anulare şi de documentele care atestă încetarea raporturilor de muncă.

Articolul 13. Cota de imigrare la muncă

(1) Cetăţenii străini şi apatrizii pot imigra la muncă în Republica Moldova în limita cotei de imigrare la muncă stabilită anual de Guvern. 
(2) Cetăţenii străini şi apatrizii, specificaţi la articolul 7 alineatul (10) şi la articolul 8 alineatul (4), lucrătorii frontalieri şi sezonieri vor fi angajaţi la muncă în afara cotei stabilite.

 Articolul 14.  Drepturile şi  obligaţiile lucrătorilor imigranţi
 (1) Lucrătorii imigranţi beneficiază  de toate drepturile şi libertăţile stabilite de legislaţia în vigoare  din domeniu a Republicii Moldova. 

(2) Lucrătorii imigranţi nu au dreptul  să deţină o funcţie de conducere în cadrul întreprinderii/organizaţiei/instituţiei care activează în domeniul plasării în cîmpul muncii a cetăţenilor Republicii Moldova peste hotare. 

Capitolul  III

ANGAJAREA PROVIZORIE A CETĂŢENILOR REPUBLICII MOLDOVA LA MUNCĂ ÎN STRĂINĂTATE

Articolul 15. Modul de angajare provizorie la muncă în străinătate a cetăţenilor Republicii Moldova

Angajarea provizorie la muncă în străinătate a cetăţenilor Republicii Moldova se efectuează de sine stătător, în baza contractului individual de muncă încheiat cu angajatorul înainte de ieşire din Republica Moldova, prin intermediul agenţiilor private de ocupare a forţei de muncă care dispun de licenţă sau conform prevederilor acordurilor bilaterale. 

Articolul 16. Condiţiile de angajare provizorie a cetăţenilor Republicii Moldova la muncă în străinătate în mod de sine stătător
În cazul în care cetăţeanul Republicii Moldova se angajează provizoriu la muncă în străinătate în mod de sine stătător, el este necesar în scopul asigurării protecţiei dreptului lui, să îndeplinească  următoarele condiţii:

a) să obţină un contract individual de muncă;

b) să înregistreze contractul individual de muncă la Agenţia Naţională;

c) să înregistreze contractul individual de muncă la Casa Naţională de Asigurări Sociale şi să achite contribuţiile de asigurări sociale;

d) să prezinte la Agenţia Naţională dovada emisă de organul competent de protecţie a copiilor din raionul/sectorul de domiciliu al părinţilor din care să rezulte luarea la evidenţă a copiilor minori care rămîn în ţară.   
Articolul 17. Eliberarea licenţei pentru activitatea legată de plasarea în cîmpul muncii a cetăţenilor Republicii Moldova în străinătate

(1) Agenţia privată de ocupare a forţei de muncă (în continuare ş agenţia privată) desfăşoară activitatea de selectare şi plasare a forţei de muncă în străinătate prin prestarea serviciilor de mediere a muncii.
(2) Agenţia privată desfăşoară activitatea de prestare a serviciilor de mediere a muncii în baza licenţei pentru activitatea legată de plasarea în cîmpul muncii a cetăţenilor Republicii Moldova în străinătate.

(3) Licenţa pentru activitatea legată de plasarea în cîmpul muncii a cetăţenilor Republicii Moldova în străinătate se eliberează de către Camera de Licenţiere, dacă agentul economic întruneşte următoarele condiţii:

a) dispune de spaţiu, amplasat în încăperi cu destinaţie nelocativă, uşor accesibil pentru toate categoriile de cetăţeni, mobilat corespunzător şi dotat cu mijloace de telecomunicaţii (computer, telefon, fax);

b) dispune de licenţă sau alt document ce confirmă dreptul angajatorului străin de mediere sau angajare a cetăţenilor străini, legalizat în modul stabilit;

c) a încheiat cu angajatorii, persoane juridice /persoane fizice autorizate de organul competent din străinătate, contracte de colaborare în care sînt stipulate oferte veridice de locuri de muncă şi a coordonat cu aceştia proiectul contractului individual de muncă, întocmit în conformitate cu prevederile legislaţiei ţării angajatoare şi ale legislaţiei Republicii Moldova;

d) a coordonat cu Agenţia Naţională contractul de colaborare cu angajatorul din străinătate şi proiectul contractului individual de muncă;

e) dispune de personal calificat, cu domiciliu stabil pe teritoriul Republicii Moldova, care posedă abilităţile profesionale necesare pentru desfăşurarea activităţii prevăzute de prezenta lege (conducătorul şi colaboratorii agenţiei private trebuie să fie cetăţeni ai Republicii Moldova, cu studii superioare sau medii de specialitate, să cunoască limba de stat). Nu pot activa în domeniul plasării în cîmpul muncii în străinătate cetăţenii străini şi cetăţenii Republicii Moldova care au antecedente penale nestinse sau neanulate în modul stabilit de lege;

f) dispune de banca de date veridice privind ofertele şi solicitările de locuri de muncă în străinătate, condiţiile de ocupare a acestor locuri, nivelul de calificare a candidaţilor ce urmează a fi selectaţi pentru încadrarea în muncă.

(4) Sînt considerate veridice ofertele de locuri de muncă prezentate de angajatori, care cuprind următoarele elemente cu caracter minimal:

a) condiţiile de angajare, de încetare a angajării sau de reangajare, durata şi natura angajării;

b) funcţia sau calificarea profesională, salariul, durata timpului de muncă şi odihnă, achitarea orelor suplimentare de lucru, concediul de odihnă plătit, condiţiile de muncă, măsuri de protecţie şi securitate a muncii;

c) acordarea de despăgubiri angajaţilor în cazul accidentelor de muncă şi al bolilor profesionale;

d) condiţiile de trai şi de asigurare a hranei;

e) asigurarea îndeplinirii formalităţilor, suportarea cheltuielilor de transport; 

f) fiscalitatea şi alte contribuţii care grevează asupra veniturilor angajaţilor. 

(5) Persoanele fizice şi juridice care nu dispun de licenţă, dar care desfăşoară activităţi legate de plasarea în cîmpul muncii a cetăţenilor Republicii Moldova în străinătate, inclusiv activităţi legate de formarea băncii de date, publicarea anunţurilor, difuzarea informaţiei cu privire la angajatorii şi intermediarii străini, poartă răspundere în conformitate cu legislaţia în vigoare.

Articolul 18. Suspendarea licenţei pentru activitatea legată de plasarea în cîmpul muncii a cetăţenilor Republicii Moldova în străinătate

(1) Licenţa pentru activitatea legată de plasarea în cîmpul muncii a cetăţenilor Republicii Moldova în străinătate se suspendă de către Camera de Licenţiere pentru o perioadă de pînă la şase luni în cazul în care titularul:

a) activează cu licenţa (sau alt document ce confirmă dreptul la activitate)  angajatorului străin cu termenul de valabilitate expirat;

b) timp de şase luni de activitate nu a înregistrat contracte individual de muncă la Agenţia Naţională, cu excepţia situaţiei în care se constată că agenţia privată nu a încheiat contracte; 
c) nu prezintă la timp Agenţiei Naţionale dările de seamă statistice de forma stabilită;

d) nu pune la dispoziţia cetăţenilor care solicită angajarea la muncă informaţii veridice şi autentice despre posibilitatea de angajare, despre condiţiile contractului individual de muncă, despre condiţiile de muncă şi remunerare, despre condiţiile climaterice şi de trai din ţara angajatoare;

e) nu repară prejudiciile cauzate solicitantului unui loc de muncă prin încălcarea procedurii de mediere a unui loc de muncă;
f) în alte cazuri prevăzute de articolul 20 al Legii nr.451-XV din 30 iulie 2001 cu privire la licenţierea unor genuri de activitate.


(2) Licenţa poate fi suspendată şi la dorinţa titularului în cazul în care acesta se află în imposibilitate de a activa.

Articolul 19. Retragerea licenţei pentru activitatea legată de plasarea în cîmpul muncii a cetăţenilor Republicii Moldova în străinătate

(1) Licenţa pentru activitatea legată de plasarea în cîmpul muncii a cetăţenilor Republicii Moldova în străinătate se retrage de către Camera de Licenţiere în cazul în care:

a) instanţa de judecată a stabilit că titularul de licenţă a fost implicat în traficul de fiinţe umane;

b) titularul de licenţă prestează servicii de selectare şi plasare a forţei de muncă în străinătate în baza licenţei sau contractului de colaborare cu alt angajator din străinătate neindicat în licenţă;

c) titularul de licenţă a încasat de la cetăţeni plată în avans pentru serviciile de mediere pînă la încheierea contractului individual de muncă sau pînă la perfectarea actelor de intrare pe teritoriul ţării angajatoare;

d) se repetă una din situaţiile prevăzute la articolul  18 alineatul (1);

e) agenţia privată organizează angajarea în străinătate  fără contracte de colaborare cu angajatorul din ţara angajatoare;

f)  agenţia privată prestează servicii de angajare în cîmpul muncii peste hotare fără încheierea contractului individual de muncă între lucrătorul emigrant şi angajatorul din ţara angajatoare;

g)   titularul de licenţă face direct sau indirect publicitare falsă despre locurile de muncă în străinătate; 

h) oferă servicii de mediere a muncii la o altă adresă decît cea indicată în licenţă;

i) în alte cazuri prevăzute de articolul 21 al Legii nr.451-XV din 30 iulie 2001 cu privire la licenţierea unor genuri de activitate;
j)  la solicitarea titularului.

(2) Titularul licenţei retrase are dreptul să solicite eliberarea unei noi licenţe pentru activitatea legată de plasarea în cîmpul muncii a cetăţenilor Republicii Moldova în străinătate după expirarea termenului de 3 ani din data retragerii. 

(3) Camera de Licenţiere, în termen de 5 zile lucrătoare, prezintă Agenţiei Naţionale informaţia privind licenţele reperfectate, suspendate şi retrase. 

 Articolul 20. Evidenţa lucrătorilor emigranţi

(1) Agenţia Naţională va înregistra contractele individuale de muncă încheiate între angajatorul străin şi cetăţeanul Republicii Moldova în cazul angajării în mod de sine stătător. 

(2) Agenţiile private de ocupare a forţei de muncă vor înregistra la Agenţia Naţională contractele individuale de muncă încheiate între angajatorul străin şi cetăţeanul Republicii Moldova pînă la ieşirea din ţară a lucrătorului emigrant.

(3) Înregistrarea datelor cetăţenilor care solicită un loc de muncă în străinătate, precum şi a contractelor individuale de muncă sau alte date nu poate impune achitarea anumitor taxe de stat sau private.

(4) Datele personale ale lucrătorilor emigranţi nu pot fi utilizate în alte scopuri decît pentru plasarea în cîmpul muncii în străinătate. Colectarea, selectarea, păstrarea şi difuzarea sau orice altă utilizare a informaţiei cu privire la lucrătorii emigranţi sînt considerate confidenţiale şi se protejează în modul stabilit de legislaţie.

Articolul 21. Drepturile şi obligaţiile agenţiei private pentru ocuparea forţei de  muncă
(1) Agenţii economici care desfăşoară activitatea legată de plasarea în cîmpul muncii a cetăţenilor Republicii Moldova în străinătate au dreptul:
a) să desfăşoare genul de activitate legat de plasarea în cîmpul muncii a cetăţenilor Republicii Moldova în străinătate, în conformitate cu legislaţia în vigoare;

b) să contribuie la încheierea contractelor individuale de muncă sau să încheie contracte individuale de muncă cu cetăţenii care solicită angajarea la muncă în străinătate în baza procurii angajatorului, legalizată în modul stabilit;

c) să presteze servicii de mediere a muncii prin coordonarea cererii cu oferta locurilor de muncă;

d) să creeze şi să gestioneze baza de date proprie privind oferta locurilor de muncă, calificarea solicitanţilor, să publice informaţii despre locurile de muncă vacante şi condiţiile de ocupare a acestora;

e) să creeze asociaţii profesionale, în conformitate cu legislaţia în vigoare; 

f) să perceapă un tarif în conformitate cu prevederile contractului de mediere. Taxa pentru acordarea serviciilor de mediere se va achita de către lucrătorul emigrant după încheierea contractului individual de muncă sau după deschiderea vizei de intrare pe teritoriul ţării angajatoare.

(2) Agenţii economici care desfăşoară activitatea legată de plasarea în cîmpul muncii a cetăţenilor Republicii Moldova în străinătate sînt obligaţi: 

a) să obţină licenţă pentru activitatea legată de plasarea în cîmpul muncii a cetăţenilor Republicii Moldova în străinătate, să respecte condiţiile de licenţiere şi legislaţia în vigoare;

b) să încheie contract de colaborare cu angajatorul/intermediarul străin în baza licenţei sau altui document ce confirmă dreptul de angajare sau mediere, eliberate partenerului respectiv de către organele competente ale ţării angajatoare;

c) să ţină la control îndeplinirea clauzelor contractului individual de muncă încheiat între cetăţeanul Republicii Moldova şi angajatorul din ţara de destinaţie şi să intervină la soluţionarea litigiilor apărute;

d) să acorde gratuit solicitanţilor unui loc de muncă în străinătate informaţia completă şi veridică privind posibilitatea de angajare în străinătate, condiţiile contractului individual de muncă, condiţiile climaterice şi de viaţă, cultura ţării angajatoare;

e) să încheie cu solicitantul locului de muncă contract de prestare a serviciilor de mediere a angajării în cîmpul muncii în străinătate; 

f) să înmîneze lucrătorului emigrant contractul individual de muncă, întocmit în corespundere cu cerinţele stipulate în anexa la prezenta lege, pînă la ieşirea acestuia de pe teritoriul ţării, dacă contractul respectiv este încheiat în Republica Moldova;

g) să comunice lucrătorului emigrant datele angajatorului sau ale intermediarului străin; 

h) să înregistreze la Agenţia Naţională contractele individuale de muncă/proiectele contractelor individuale de muncă;

i) să prezinte trimestrial Agenţiei Naţionale şi Biroului Naţional de Statistică dări de seamă privind persoanele mediate şi angajate în străinătate, conform modelului stabilit;

j) să prezinte Camerei de Licenţiere noile contracte de colaborare cu partenerii străini, însoţite de copiile licenţelor sau altor documente ce confirmă dreptul partenerului din ţara angajatoare pentru activitatea de intermediere sau angajare a cetăţenilor străini, legalizate în modul stabilit de legislaţia Republicii Moldova şi a ţării angajatoare, precum şi proiectele contractului individual de muncă; 

k) să creeze şi să gestioneze baza de date proprie prin înregistrarea tuturor solicitanţilor unui loc de muncă în străinătate, a locurilor de muncă vacante, a lucrătorilor emigranţi angajaţi prin intermediul agenţiei, precum şi a termenului de valabilitate a contractului individual de muncă.

(3) Agenţii economici care desfăşoară activitatea legată de plasarea în cîmpul muncii a cetăţenilor Republicii Moldova în străinătate nu au dreptul: 

a)  să activeze în baza contractului de colaborare cu partenerul străin sau a licenţei acestuia cu termenul de valabilitate expirat;

b)  să activeze cu alţi parteneri, la o altă adresă, în baza altor contracte de colaborare, decît cele indicate în licenţă;

c) să încaseze de la cetăţeni plată în avans pînă la încheierea contractului de prestare a serviciilor de mediere sau pînă la încheierea contractului individual de muncă;

d)  să încaseze de la solicitant plată pentru introducerea datelor personale în baza de date a agenţiei;

e)  să-i pună lucrătorului emigrant condiţia de a transfera pe oricare din conturile sale sau ale intermediarului străin o parte din salariul cîştigat în străinătate. 

Agenţiile private de ocupare a forţei de muncă nu vor percepe, în afara tarifului prevăzut la articolul 21 alineatul (1) lit. f), alte plăţi sau comisioane de la persoanele mediate sau angajate în străinătate cu contract individual de muncă.

Articolul 22. Drepturile şi obligaţiile lucrătorului emigrant

(1) Cetăţenii Republicii Moldova, solicitanţi ai unui loc de muncă provizoriu în străinătate, se bucură de drepturile consfinţite de Constituţia Republicii Moldova, legislaţia în vigoare, tratatele internaţionale la care Republica Moldova este parte. 

(2) În condiţiile prezentei legi, lucrătorul emigrant are dreptul:

a) să-şi stabilească locul provizoriu de muncă în afara hotarelor ţării, conform prevederilor legislaţiei în vigoare a Republicii Moldova şi legislaţiei ţării angajatoare;

b) să fie informat în mod adecvat despre natura locului de muncă, calificarea cerută, condiţiile de muncă şi de viaţă (inclusiv costul vieţii), salarizare, securitatea socială, locuinţă, transferul economiilor, precum şi reţinerile din salariu pentru impozite şi alte taxe;

c) să-şi apere drepturile şi interesele în instanţele judecătoreşti ale statului de primire şi să fie protejat de stat prin intermediul misiunilor diplomatice şi consulare;

d) să aibă acces la informaţia despre oportunităţile de angajare în  Republica Moldova; 

e) alte drepturi prevăzute de legislaţia în vigoare.

(3) În condiţiile prezentei legi, lucrătorul emigrant este obligat:

a) să respecte legislaţia ţării angajatoare şi regulamentul intern al angajatorului;

b) să respecte clauzele contractului individual de muncă;

c) să nu depăşească termenul legal de şedere pe teritoriul ţării angajatoare;

d) să prezinte la Agenţia Naţională copia documentului de confirmare privind luarea la evidenţă a minorilor care rămîn în ţară, emis de organul competent de protecţie a copiilor din raionul/sectorul de domiciliu al părinţilor.

Articolul 23. Restricţii privind emigrarea la muncă 

(1) Cetăţenii Republicii Moldova sînt restricţionaţi de a emigra la muncă în următoarele situaţii:

a) în baza hotărîrii instanţei judecătoreşti, sînt traşi la răspundere penală sau se află sub urmărire penală;

b) în baza hotărîrii instanţei judecătoreşti, au obligaţii patrimoniale faţă de stat, faţă de unele persoane fizice şi/sau juridice; 

c) nu au prezentat confirmarea organului competent de protecţie a copiilor din raionul/sectorul de domiciliu al părinţilor privind luarea la evidenţă a minorilor care rămîn în ţară;

d) în alte cazuri prevăzute de legislaţie.

(2) Intermediarii sau, după caz, agenţia privată vor anunţa solicitantul unui loc de muncă în străinătate despre restricţiile prevăzute la alineatul (1) din prezentul articol pînă la negocierea încheierii contractului individual de muncă. 

Capitolul  IV

SUPRAVEGHEREA ŞI CONTROLUL  RESPECTĂRII LEGISLAŢIEI ÎN DOMENIUL MIGRAŢIEI DE MUNCĂ

Articolul 24. Supravegherea şi controlul de stat

(1)  Supravegherea  şi controlul de stat asupra respectării legislaţiei în domeniul  migraţiei de muncă sînt efectuate, în limitele competenţelor, de către Agenţia Naţională, în cooperare cu alte organe centrale de specialitate  ale administraţiei publice.

(2) În vederea aplicării prevederilor prezentei legi, Agenţia Naţională are următoarele atribuţii specifice:

a) cooperarea cu misiunile diplomatice ale Republicii Moldova, precum şi cu alte instituţii de profil din străinătate, în scopul obţinerii informaţiei oficiale în domeniul migraţiei de muncă;

b) monitorizarea activităţii agenţiilor private de ocupare a forţei de muncă şi supravegherea respectării legislaţiei privind migraţia la muncă; 

c) efectuarea controalelor planificate (o dată într-un an calendaristic) asupra respectării clauzelor contractului individual de muncă, a legislaţiei în vigoare şi a condiţiilor de licenţiere. 

(3) Drept rezultat al controlului, se întocmeşte un proces-verbal în două exemplare, unul dintre care se înmînează agentului economic, iar al doilea se păstrează la Agenţia Naţională. 

(4) În caz de depistare a încălcărilor legislaţiei şi a condiţiilor de licenţiere de către titularul de licenţă, organul de control va sesiza Camera de Licenţiere, prezentîndu-i anexat documentele constatatoare.

(5) Guvernul, va efectua schimb de informaţii şi va coopera cu sindicatele şi patronatele în vederea asigurării protecţiei drepturilor lucrătorilor migranţi.

Articolul 25. Soluţionarea litigiilor

Litigiile care apar în procesul aplicării prezentei legi se soluţionează în modul prevăzut de legislaţia în vigoare.

Capitolul V

DISPOZIŢII FINALE ŞI TRANZITORII

Articolul 26. 

Guvernul, în termen de 6 luni de la data publicării prezentei legi, va aduce actele sale normative în concordanţă cu prezenta lege.

Preşedintele Parlamentului                                                                      

ANEXĂ

Clauze minime stipulate în contractul individual de muncă
1. În contractul individual de muncă vor fi stipulate următoarele date:

data şi locul încheierii contractului individual de muncă, data de la care contractul urmează să-şi producă efectele;
date referitoare la angajatorul sau intermediarul străin (denumirea întreprinderii, numărul şi data înregistrării, denumirea organului de stat care a autorizat/licenţiat angajatorul, numele şi funcţia persoanei responsabile, adresa juridică);
date referitoare la lucrător (numele şi prenumele, data şi locul naşterii, cetăţenia şi domiciliul stabil, starea familială, numărul paşaportului, studiile, profesia pentru care se angajează, domeniul de activitate).
2. Compartimentul  „Obligaţiile angajatorului” va include:
retribuţia lucrătorului şi echivalentul în valută convenţională; termenele şi modul de plată a salariului pentru munca prestată în orele de program (8 ore pe zi) şi, după caz, pentru munca prestată peste orele de program, în timp de noapte şi în condiţii nefavorabile; compensaţia pentru munca prestată în zilele de odihnă şi de sărbătoare;
concediul anual plătit, alte suplimente şi indemnizaţii prevăzute de legislaţie;
modul de achitare a cheltuielilor de drum din ţara de origine în ţara angajatoare;
asigurarea cu locuinţe corespunzătoare normelor sanitare, condiţiile de alimentare;
poliţa de asigurare medicală (durata, cine o achită, pe teritoriul cărei ţări);
asigurarea contra accidentelor de muncă, compensarea daunelor şi prejudiciilor cauzate ca urmare a accidentelor de muncă, transportarea accidentatului sau defunctului în ţara de origine, cercetarea accidentelor de muncă şi cazurilor de îmbolnăvire profesională, perfectarea şi expedierea actelor respective către misiunile diplomatice şi oficiile consulare acreditate ale ţării de origine.
3. Compartimentul  „Obligaţiile lucrătorului ” va include:
respectarea legislaţiei ţării angajatoare;
 respectarea regulamentului de ordine interioară a muncii, a modului stabilit de păstrare a valorilor materiale şi documentelor;
 respectarea disciplinei de muncă, a regulilor de protecţie a muncii  şi a disciplinei tehnologice;
 îndeplinirea dispoziţiilor angajatorului privind activitatea de muncă;
 păstrarea, în măsura prescrisă de legislaţia în vigoare a ţării angajatoare, a secretelor tehnologice şi comerciale;
 răspunderea materială pentru pagubele pricinuite angajatorului.
4. Compartimentul  „Condiţii generale” va include:
condiţiile de prelungire sau de desfacere a contractului individual de muncă înainte de expirarea termenului lui de valabilitate;
 modalitatea de transferare a mijloacelor cîştigate;
 responsabilitatea părţilor pentru nerespectarea clauzelor contractului individual de muncă, modul de soluţionare a litigiilor;
 impozitarea şi mărimea reţinerilor din salariu;
 termenul de valabilitate a contractului individual de muncă, începutul şi încetarea relaţiilor de muncă. 
NOTA INFORMATIVĂ

la proiectul Legii cu privire la migraţia de muncă

      Reorganizarea unor organe centrale de specialitate ale administraţiei publice şi evoluţia evenimentelor în sfera migraţiei au determinat elaborarea unui cadru juridic nou ce ar stabili norme calitativ noi de reglementare a migraţiei de muncă, ar contribui la gestionarea mai eficientă a domeniului dat.

      Proiectul de Lege cu privire la migraţia de muncă a fost conceput şi reieşind din necesitatea sistematizării multitudinii de acte legislative şi normative în vigoare ce vizează acest domeniu. Multe din ele sunt depăşite sau contradictorii, creînd astfel lacune în legislaţia în domeniu şi premise pentru migraţia ilegală.

  Recenta intrare în vigoare pentru Republica Moldova a:

· Convenţiei nr. 181 a Organizaţiei Internaţionale a Muncii privind agenţiile private de ocupare a forţei de muncă (2001);

· Convenţiei nr. 97 a Organizaţiei Internaţionale a Muncii privind migraţia în scop de angajare (2005);

· Convenţiei europene cu privire la statutul juridic al lucrătorilor migranţi (2006)

a condiţionat necesitatea de racordare a legislaţiei naţionale la standardele şi normele europene şi internaţionale. Astfel, prevederile proiectului de Lege în cauză corespund principiilor stabilite în convenţiile nominalizate, precum şi celor stabilite în Planul de acţiuni Republica Moldova  - Uniunea Europeană şi Programul naţional de acţiuni în domeniul migraţiei şi azilului.

 Proiectul Legii cu privire la migraţia de muncă include 26 articole structurate în 5 capitole şi o anexă:

      Capitolul I. Dispoziţii generale stabileşte obiectul de reglementare, autorităţile responsabile de executare, precum şi sfera de aplicare a prezentei Legi.

      În scopul conformării la practica internaţională în domeniul gestionării migraţiei de muncă şi la prevederile acordurilor şi convenţiilor în domeniu, ratificate de către Republica Moldova, a fost completată lista persoanelor ce nu cad sub incidenţa  prezentei  Legi, cum ar fi:

a) oamenii de creaţie şi lucrătorii din cultură, sosiţi pentru o perioadă de scurtă durată (pînă la 90 zile);

b) lucrătorii liber-profesionişti (persoanele care exercită profesii libere);

c) marinarii;

d) persoanele plecate/sosite la studii sau perfecţionare;

e) cetăţenii străini şi apatrizii cu domiciliul permanent în Republica Moldova;

f) cetăţenii Republicii Moldova cu domiciliu permanent peste hotarele ţării;

g) deservenţii şi salariaţii cultelor religioase.

Capitolul II. Imigrarea la muncă în Republica Moldova a cetăţenilor străini şi apatrizilor, conţine prevederi ce ţin de imigrarea cetăţenilor străini şi apatrizi în Republica Moldova în scop de a se angaja la muncă, modul de legalizare şi regulile de angajare a acestor categorii de persoane. 

      Conform principiilor elucidate în Legea nr. 235-XVI din 20.07.2006 cu privire la principiile de bază de reglementare a activităţii de întreprinzător (Ghilotina II), în proiectul de Lege sunt enumerate toate actele ce urmează a fi prezentate pentru obţinerea şi prelungirea dreptului la muncă.

Este de menţionat includerea în acest capitol a prevederilor ce ţin de acordarea anumitor facilităţi la documentare cetăţenilor străini care deţin funcţia de administrator/conducător al întreprinderii şi care au efectuat investiţii, în dependenţă de volumul acestora. Astfel, cetăţenilor străini care au efectuat investiţii ce depăşesc 250 mii dolari SUA, li se acordă dreptul la muncă şi dreptul de şedere provizorie în scop de muncă pe un termen de pînă la 5 ani cu posibilitatea prelungirii acestora pe un nou termen, spre deosebire de alte categorii de cetăţeni străini cărora aceste drepturi li se acordă pe un termen de un an. 
De asemenea, este importantă includerea în proiect a unor prevederi ce vor contribui la eliminarea lacunelor în cadrul juridic ce reglementează activitatea lucrătorilor detaşaţi. În actele legislative şi normative existente nu sunt stipulate clar condiţiile de detaşare a cetăţenilor străini/apatrizilor, fapt ce poate provoca apariţia unor litigii şi, implicit, cauzarea unor daune agenţilor economici ce activează pe teritoriul Republicii Moldova.  

 În vederea protejării pieţei de muncă naţionale, în proiect sînt prevăzute anumite condiţii de imigrare la muncă în Republica Moldova a cetăţenilor străini şi/sau apatrizilor, şi anume, este stabilit că imigrarea la muncă este posibilă în situaţia în care ocuparea locurilor de muncă vacante nu poate fi asigurată din resursele umane autohtone. Pentru realizarea acestei sarcini în proiect este prevăzută obligativitatea înregistrării de către angajator a locurilor de muncă vacante la agenţia teritorială de ocupare a forţei de muncă şi plasării anunţului privind locurile vacante într-un ziar de circulaţie naţională cu indicarea exactă a specialităţii solicitate şi salariului oferit. Astfel, numai în lipsa forţei de muncă autohtone, angajatorul poate solicita angajarea forţei de muncă străine. 
      Capitolul III. Angajarea provizorie a cetăţenilor Republicii Moldova la muncă în străinătate. Capitolul este consacrat reglementării procesului de emigrare a cetăţenilor Republicii Moldova în străinătate în scop de angajare. 

      În acest context subliniem problema stringentă de coordonare a activităţii agenţiilor private de angajare în cîmpul muncii în străinătate. Capitol III al proiectului de Lege conţine norme ce vor permite la eficientizarea procesului de coordonare a activităţii agenţiilor prin stabilirea condiţiilor clare de acordare, suspendare şi retragere a licenţei pentru activitatea de mediere a angajării în străinătate, precum şi specificarea drepturilor şi obligaţiilor agenţiilor private. 

     Întru asigurarea evidenţei persoanelor plecate peste hotare la muncă, în proiectul de Lege a fost inclusă obligaţia Agenţilor economici care desfăşoară activitatea legată de plasarea în cîmpul muncii a cetăţenilor Republicii Moldova în străinătate de a prezenta trimestrial Agenţiei Naţionale pentru Ocuparea Forţei de Muncă şi Biroului Naţional Statistică dări de seamă privind persoanele mediate şi angajate în străinătate.
     În vederea reducerea cazurilor de lăsare a copiilor minori fără îngrijire de către părinţii care pleacă la muncă în străinătate, Legea în cauză prevede obligaţia acestora din urmă de a prezenta la Agenţia Naţională pentru Ocuparea Forţei de Muncă dovada emisă de organul competent de protecţie a copiilor din raionul/sectorul de domiciliu al părinţilor din care să rezulte luarea la evidenţă a copiilor minori care rămîn în ţară.     

      Capitolul IV. Supravegherea şi controlul respectării legislaţiei în domeniul migraţiei de muncă.
  Capitolul V.  Dispoziţii finale şi tranzitorii.

 Un pas important în ceea ce priveşte protecţia drepturilor cetăţenilor Republicii Moldova care emigrează la muncă în străinătate a fost includerea în anexă la proiectul dat a clauzelor minime, ce urmează a fi stipulate în contractul individual de muncă. 

Subliniem faptul că prevederile proiectului de Lege nominalizat se răsfrîng asupra unui spectru larg de categorii de lucrători imigranţi, ceea ce va permite o reglementare mai eficientă a procesului de documentare a lucrătorilor imigranţi. 
      După avizarea proiectului de către instituţiile de resort, acesta a fost perfecţionat şi reavizat. Întrucît proiectul de Lege conţine şi unele prevederi ce ţin de acordarea unor facilităţi investitorilor străini la documentare, au fost solicitate comentariile şi sugestiile Asociaţiei Investitorilor Străini din Republica Moldova.

Întru asigurarea corespunderii prevederilor proiectului de Lege cu standardele şi practicile internaţionale, acesta a fost expertizat de către specialiştii internaţionali din cadrul proiectului Organizaţiei Internaţionale pentru Migraţie „Sporirea capacităţilor pentru dezvoltarea procedurilor de gestionare a migraţiei şi a politicilor migraţionale în Republica Moldova”. 
      Adoptarea legii cu privire la migraţia de muncă va contribui la crearea unui cadru normativ performant de reglementare a relaţiilor între subiecţii implicaţi în procesul de migraţie de muncă, precum şi diminuarea fluxului migraţiei de muncă ilegale.

Implementarea prezentei Legi nu va necesita cheltuieli substanţiale, deoarece mecanismul în domeniul reglementării regimului lucrătorilor migranţi deja există.

Ministru                                                                                           Igor DODON

